钦定古今图书集成/理学汇编/学行典/第006卷 > 《建宁府重修府学记》真德秀
## 钦定古今图书集成/理学汇编/学行典/第006卷 > 《建宁府重修府学记》真德秀

书再至，谕勉逾力，既弗获终辞，则诵所闻以告曰：“诸
君所为命仆者，岂欲相与讲明为学之大指欤？夫格
物以致知，昔者圣贤示人之正法也，请以缮修之役
明之。今之学校，非昔之学校乎？昔之圮陋者，今屹焉
以完；昔之暗郁者，今焕焉以新。非以修之之功故耶？
学者之于学，亦若是而已矣。盖受中以生，万善咸备”，
犹此宇之本闳且丽也。私欲汨焉，邪说滑焉，犹其漂
摇于风雨，漫漶于垢氛，而浸朽以弊也。一日自克，私
胜而仁存；一念知悔，善章而咎泯。又如圮陋者之可
以复完，暗郁者之可以复新也。夫忠信笃敬，学者立
德之基；刚毅木讷，学者任重之实。而辞章华缛特藻
饰之靡尔。圣门教人，具有本末，故曰“行有馀力则以
学文。”亦何异基址之固而后栋梁可施，栋梁之安而
后丹雘可设也。盖缮修一役耳，而为学之理具焉。自
是推之，则凡天下之事事物物，即器而道已存。由粗
而精，可见知至之功不难进矣。虽然，学岂徒知而已。
盖学聚问辨而必以居行继之，博学审问而必以笃
行终焉，断断乎不易之序也。《易》《中庸》之指不明，学者
始以口耳为学，讲论践履，析为二致。至其甚也，以利
欲之心求理义之学，以理义之说文利欲之私，而去
道愈邈矣。然则致知力行，交勉并进，岂非学者用功
之至要哉？又岂非贤邦君所望于吾州之士者哉？